Si esteu a Catalunya i teniu pensat anar a treballar a Irlanda, us recomanem que us adreceu a la vostra oficina del Servei d'Ocupació de Catalunya (SOC).
Cal tenir present que el SOC, mitjançant la Xarxa EURES, té accés a ofertes de feina a l'estranger.
Una altra opció per consultar vacants a Irlanda és la pàgina del Departament de Protecció Social del govern irlandès.
Les seves oficines són també la porta d'entrada per estudiants sense feina que busquen oportunitats per adquirir experiència.
Si busqueu feina a l'estranger, el primer pas és que elaboreu correctament el currículum per presentar la vostra candidatura a vacants i processos de selecció.
A la pàgina del Servei d'Ocupació de Catalunya (SOC) hi trobareu informació d'utilitat.
A més, és interessant que consulteu la web d' Europass, que inclou tots els documents que us permeten presentar les vostres capacitats i qualificacions de manera senzilla i fàcilment comprensible a tot Europa.
Quan una empresa s'ha interessat pel vostre perfil, el pas següent serà l'entrevista de feina.
Encara que ja hagueu tingut experiències prèvies, és important que sempre invertiu un cert temps a preparar-la.
En aquest sentit, us pot ser d'utilitat la pàgina del Servei Català d'Ocupació (SOC).
En aquest portal us oferim un llistat dels principals cercadors de feina a Irlanda.
Tot i aquestes opcions, però, no heu de descartar portar el currículum directament al lloc que us interessi perquè és un mètode que avui encara funciona.
Agències privades de col·locació
Agències catalanes que gestionen treball a l'estranger
Esteu interessats en engegar un projecte empresarial a Irlanda?
A continuació, trobareu la informació bàsica per establir una empresa, així com també consells per cercar ajuda tècnica i de finançament pel vostre projecte.
Com a ciutadans de l'Espai Econòmic Europeu no necessiteu cap permís per obrir un negoci a Irlanda.
En primer lloc, heu de pensar com us voleu establir, és a dir, si sereu un empresari individual, una associació o una societat anònima.
Caldrà que escolliu una estructura concreta depenent del tipus d'activitat que desenvolupeu, de la persona amb qui esteu treballant i de l'actitud que adopteu respecte al risc.
En aquest sentit, és molt recomanable comptar amb l'assessorament d'un advocat o gestor que us aconselli quina és l'estructura legal que necessiteu segons el vostre cas.
El departament de Treball, Empresa i Innovació del govern irlandès té la web Business Regulation per ajudar-vos a identificar la normativa que afecta el vostre negoci.
El següent pas serà registrar la companyia a l'Oficina de Registre d'Empreses (Companies Registration Office, CRO).
En cas que fóssiu persones desocupades, abans de posar en marxa el vostre negoci podeu obtenir suports addicionals com ara beques per a la formació, la investigació de mercat i els plans de negoci o bé préstecs per a la compra d'equipaments.
Per més informació sobre aquestes ajudes, podeu consultar Back to Work Enterprise Allowance (BTWEA) i Short-Team Enterprise Allowance (STEA).
A més, si heu estat desocupats durant un mínim de 12 mesos, podeu optar a una reducció d'impostos.
Trobareu més informació a la guia Revenue guidance on the Start Your Own Business Relief.
Microfinance Ireland ofereix préstecs a petites empreses que no superin els 10 empleats.
Existeix també JobsPlus, un nou incentiu que reconeix els empresaris que contracten persones aturades de llarga durada.
Les Cambres d'Irlanda ( Chambers Ireland ) i la Federació Bancària i de Pagaments Irlandesa ( Banking & Payment Federation Ireland, IBF ) han desenvolupat la web " Small Business Finance " amb informació sobre finançament per a petites empreses.
Moltes petites empreses tenen problemes a l'hora d'obtenir crèdit.
Your Business, Your Bank és una guia sobre el finançament per petites i mitjanes empreses.
A més, el Banc Central va publicar una revisió del codi de conducta pel negoci de préstecs a les petites i mitjanes empreses, que va entrar en vigor el gener del 2012.
Podeu conèixer totes les possibilitats de crèdit que es troben al vostre abast a la web d'informació del govern irlandès, Citizens Information.
Les taxes que haureu de pagar dependran de l'estructura del vostre negoci.
Per exemple, si és una empresa caldrà pagar l' impost de societats.
Si, en canvi, es tracta d'un empresari individual, aleshores es pagarà segons el sistema d'autoevaluació.
Trobareu més informació sobre aquesta última taxa a la web d' ajuda als autònoms.
Si ja teniu una empresa i us interessa obrir oficines o exportar a Irlanda, us recomanem en primer lloc els serveis d' ACCIÓ, que inclouen formació per iniciar els processos d'internacionalització i ajuda financera per incorporar professionals per internacionalitzar la vostra empresa.
Si teniu dubtes específics, podeu contactar amb l'oficina d' ACCIÓ al Regne Unit i Irlanda a [EMAIL].
Els ciutadans de l'Espai Econòmic Europeu poden passar tres mesos a Irlanda sense cap tipus de restricció.
En cas de ser-hi més temps, cal que es trobin en una d'aquestes situacions:
Per poder treballar a Irlanda i que us dedueixin els impostos de forma adequada, heu de demanar el PPS Number ( Personal Public Service Number ).
Per aquest procés, necessiteu trobar-vos ja instal·lats al país perquè haureu d'anar a l'oficina més propera de Benestar Social (Social Welfare).
En aquest enllaç podeu trobar l'oficina que us correspon.
Caldrà que porteu un document d'identitat (DNI o passaport) i un document que acrediti el vostre lloc de residència a Irlanda (contracte de lloguer, una factura de gas, aigua o electricitat domiciliada al vostre nom, etc.).